Google beëindig Huawei se Android-gebruikGoogle se kantoor in New York. (Argieffoto: IANS) Google het gebruikers van Huawei-slimfone Maandag gerusgestel dat die Amerikaanse maatskappy se basiese dienste vir tyd en wyl steeds op bestaande Huawei-slimfone sal werk ná Google se besluit om Huawei se gebruik van sy Android-bedryfstelsel te staak. Dié aankondiging kom na ŉ opdrag deur die Trump-administrasie aan plaaslike maatskappye om die lewering van onderdele en/of programmatuur aan Huawei Technologies Ltd te staak omdat dit volgens die regering ŉ sekuriteitsrisiko inhou. Huawei is die wêreld se tweede grootste slimfoonvervaardiger en gebruik Google se Android-bedryfstelsel op sy slimfone. Die maatskappy, ook die wêreld se grootste vervaardiger van netwerktoerusting vir telefoonmaatskappye, se hoofkantoor is in Shenzhen. Google, ŉ eenheid van Alphabet Inc., sê hy gee gehoor aan en “hersien die implikasies van” die vereistes vir uitvoerlisensies vir tegnologieverkope aan Huawei. “Ons verseker jou terwyl ons aan die Amerikaanse regering se vereistes gehoor gee, sal Google Play en die sekuriteit van Google Play Protect steeds op jou bestaande Huawei-toestel funksioneer,” het Google op Twitter gesê. Techradar berig gebruikers wat tans ŉ Huawei-slimfoon besit, sal vir die afsienbare toekoms steeds toegang tot die Google Play Store en sagteware-opgraderings hê. Die toestelle sal egter nie die jongste weergawe van die Android-bedryfstelsel kan aflaai nie. Dit beteken as Huawei voortgaan om die Android-bedryfstelsel te gebruik, sal hy die Android Open Source Platform (AOSP) moet gebruik, ŉ gratis platform wat enige handelsmerk as onderliggende basis vir sy produkte mag gebruik. Slimfone wat egter van AOSP gebruik maak, sal nie toegang hê tot gewilde Google apps soos YouTube, Chrome of Google Maps nie. Dit is tans nie duidelik hoe lank Google bestaande Huawei-slimfooneienaars toegang tot sy Google Play Store sal gee nie. ‘n Man voor ‘n Huawei-winkel in Beijing. (Foto: AP Photo/Ng Han Guan) Huawei het intussen gesê hy sal voortgaan om sekuriteitsopgraderings te verskaf, maar het nie aangedui watter selfoondienste geraak sal word nie. Die maatskappy het ook ontken dat hy Chinese owerhede met spioenwerk help. “As een van Android se internasionale sleutelvennote, het ons nog altyd ten nouste saamgewerk met hierdie platform om ŉ ekostelsel te ontwikkel wat beide gebruikers en die industrie bevoordeel,” het die maatskappy in ŉ verklaring gesê. Huawei het gesê hy sal steeds sekuriteitsopgraderings en na-verkope diens vir alle slimfone en rekenaartablette lewer wat onder sy Huawei‑ en Honor-handelsmerke verkoop is. Intussen het ŉ woordvoerder vir China se departement van buitelandse sake gesê die Chinese owerhede “sal die verwikkelinge monitor”, maar het geen aanduiding gegee van hoe Beijing gaan reageer nie. Die regering het ná die aankondiging gesê hy sal stappe doen om Chinese maatskappye se regte in die buiteland te beskerm, maar nog geen verdere besonderhede oor die stappe bekendgemaak nie. Lu Kang, die woordvoerder, het gesê China sal altyd Chinese maatskappye ondersteun en het “wetlike wapens” om hul regte te beskerm. Die opdrag van die Amerikaanse regering het Donderdag in werking getree en vereis dat die regering goedkeuring gee vir Huawei en 68 ander geaffilieerde ondernemings se aankoop van Amerikaanse mikroskyfies, sagteware en ander komponente wêreldwyd. Huawei sê dié aankope het verlede jaar $11 miljard beloop. Die Amerikaanse regering sê Chinese verskaffers, insluitend Huawei en sy kleiner kompetisie, ZTE Corp., hou ŉ spioenasiebedreiging in omdat hulle wetlik verbind is aan China se regerende Kommunistiese Party. Amerikaanse amptenare het egter geen bewyse voorgehou dat enige Huawei-toerusting opsetlik deur Beijing vir spioenasie gebruik is nie.